ระยองเพียวฯพบแสงสว่างทางธุรกิจ
ถือสัมมากร22%ซื้อเพิ่มทุนราคาหุ้นพุ่งต่อเนื่องรับข่าวดี
28 พ.ย. 2555

ถือสัมมากร22%ซื้อเพิ่มทุนราคาหุ้นพุ่งต่อเนื่องรับข่าวดี 
“RPC” พบโอกาสใหม่ในการทำธุรกิจ หลังเข้าถือหุ้นอันดับ 2 ในบริษัท สัมมากร
นางศิรพร กฤษณกาญจน์ กรรมการผู้จัดการใหญ่ บริษัท ระยองเพียวริฟายเออร์ (RPC) เปิดเผยว่า บริษัทได้ใช้เงินทุนประมาณ 200 ล้านบาท ในการเข้าไปซื้อหุ้นบริษัท สัมมากร (SAMCO) จำนวน 99 ล้านหุ้น หรือ 22.54% จากผู้ถือหุ้นใหญ่อันดับ 1 และ 2ในบริษัท สัมมากร และหลังซื้อส่งผลให้กลายเป็นผู้ถือหุ้นใหญ่อันดับ 2 
การเข้าไปถือหุ้น SAMCO ครั้งนี้ ถือเป็นโอกาสที่สำคัญอีกครั้งของบริษัทในการทำธุรกิจ ทำให้มีความชัดเจนในเรื่องของธุรกิจ หลังจากที่ต้องประสบปัญหาภายหลังเครือ ปตท. หยุดส่งวัตถุดิบให้กับบริษัทตั้งแต่ต้นปีที่ผ่านมา
“ถือว่าเป็นโอกาสที่สำคัญ และเป็นแสงสว่างให้กับบริษัทอีกครั้งกับการได้เข้าไปร่วมถือหุ้นในสัมมากร ซึ่งเป็นบริษัทพัฒนาอสังหาริมทรัพย์ที่มีความเชี่ยวชาญ” นางศิรพร กล่าว 
อย่างไรก็ตาม ในการเข้าไปร่วมธุรกิจครั้งนี้ บริษัทจะเข้าไปบริหารจัดการในเรื่องของแบล็กออฟฟิศ ส่วนการพัฒนาอสังหาริมทรัพย์นั้น ทางสัมมากรมีความเชี่ยวชาญอยู่แล้ว 
นางศิรพร กล่าวว่า บริษัทซื้อหุ้นล็อตใหญ่ได้ เพราะก่อนหน้านี้ได้ร่วมธุรกิจกับสัมมากรมาก่อนในการพัฒนาโครงการเพียว สัมมากร ซึ่งเป็นคอมมูนิตีมอลล์ การทำงานทางทีมบริหารทั้งสองฝ่ายเข้ากันได้ดี และมีความพึงพอใจต่อกัน ดังนั้นในโอกาสที่ SAMCO จะดำเนินการเพิ่มทุนจดทะเบียนจึงได้ดึงบริษัทเข้าไปร่วมถือหุ้นด้วย และบริษัทจะซื้อหุ้นเพิ่มทุนตามสัดส่วนการถือหุ้น 
ทั้งนี้ SAMCO แจ้งตลาดหลักทรัพย์ว่า คณะกรรมการบริษัทมีมติให้เพิ่มทุนจดทะเบียน 200 ล้านหุ้น โดยออกหุ้นใหม่จำนวน 150 ล้านหุ้น ขายให้กับผู้ถือหุ้นเดิมในอัตรา 3 หุ้นเดิมต่อ1 หุ้นใหม่ ในราคาหุ้นละ 2.20 บาท และอีก 50 ล้านหุ้น จะเสนอขายให้กับนักลงทุนเฉพาะเจาะจง (พีพี) โดยจะนำเสนอต่อที่ประชุมวิสามัญผู้ถือหุ้นเพื่อขออนุมัติเพิ่มทุนในวันที่ 13 ธ.ค.นี้
นางศิรพร กล่าวว่า ความคืบหน้าในการจัดตั้งบริษัทเพื่อทำเทรดดิงในต่างประเทศเมื่อช่วงก่อนหน้าว่า ยังไม่มีความคืบหน้าใดๆ และถือว่าเป็นเรื่องยากเหมือนกัน เพราะการทำธุรกิจด้านนี้จะต้องได้รับการสนับสนุนจากธนาคารพาณิชย์ในการเปิดแอล/ซี แต่ภายหลังจาก ปตท. หยุดส่งวัตถุดิบให้บริษัท ก็ส่งผลกระทบต่อความเชื่อมั่นของบริษัทในเรื่องทางการเงินด้วย เพราะธนาคารพาณิชย์จะระมัดระวังมาก
ล่าสุด ราคาหุ้น RPC ปิดที่ 1.37 บาท เพิ่มขึ้น 0.10 บาท หรือ 7.87% ซึ่งเพิ่มขึ้นต่อเนื่องหลังบริษัทเข้าไปซื้อหุ้น SAMCO เมื่อวันที่ 23 พ.ย.ที่ผ่านมา